Rally-Tokon SM-kulta sheltti Timjamille
Rally-Tokon Suomenmestari mallia 2018 on shetlanninlammaskoira Timjami ohjaajanaan Eva-Lotta Halonen. (Kuva: Taina Nygård)
Karsinnan jälkeen viidentenä ollut shetlanninlammaskoira Timjami onnistui finaalissa parhaiten ja pokkasi kultamitalin Rally-Tokon SM-kisassa Eva-Lotta Halosen ohjaamana. Kisat vietiin läpi syyskuun ensimmäisenä päivänä TamSK-hallilla Tampereella. Järjestelyistä vastasi tehokkaaseen tapaan Tampereen seudun koirakerho.
Alokasluokkaan osallistui 66 koirakkoa, joista 29 sai koulutustunnuksen RTK1. Paras oli Helsingin Agility Urheilijoita edustanut australiankelpie Tuisku, ohjaajanaan Veera Kiuru. Avoimessa luokassa kisasi 49 koirakkoa, RTK2-koulutustunnuksen ansaitsi 14. Luokan voitti järjestäjäseuraa edustanut bordercollie Eyes On The Trooper, ohjaajanaan Sari Kärnä. Voittajaluokan 30:sta paras oli Suomen Sveitsinpaimenkoirien entlebuch Swiss Secondos Bligg, ohjaajanaan Johanna Heiman. Koirakko nappasi täydet sata pistettä. Voittajaluokan koirista 13 sai RTK3-koulutustunnuksen.
SM-finaalipaikasta kisasi mestariluokan 62 koirakkoa, joista karsintapisteiden perusteella pääsi finaaliin 20 parasta. Karsinnan voiton vei Sievin kennelkerhoa edustanut belgianpaimenkoira malinois Kutinan Xuurvili, ohjaajanaan Eija Heinonen. Finaalissa nähtiin hieno rotukirjo; mukana oli seitsemän bordercollien lisäksi kaksi shetlanninlammaskoiraa, belgialaisista malinois ja tervueren, australianpaimenkoira, pitkäkarvainen collie, tanskalais-ruotsalainen pihakoira, islanninlammaskoira, dalmatiankoira, espanjanvesikoira, labradorinnoutaja ja sileäkarvainen noutaja.
Finaalissa kultaa saavutti karsintakokeen viidenneltä sijalta ponnistanut shetlanninlammaskoira Timjami ohjaajanaan Eva-Lotta Halonen, pisteitä kertyi yhteensä 193. Hopeaa saivat labradorinnoutaja Tähtiharjun Sunny ja Marika Ruottinen (192 p.) ja pronssia bordercollie Klomppen Marek ja Kirsi Päykkönen (191 p.)
Joukkuemestaruuden nappasivat sveitsinpaimenkoirat. (Kuva: Taina Nygård)
Joukkuemestaruuden ottivat Suomen Sveitsinpaimenkoirien joukkue, jossa upeasti olivat edustettuina rotujärjestön kaikki neljä rotua! Kultamitalijoukkueessa kisasivat berninpaimenkoira Berlida Epifania, ohjaaja Heidi Pukkila (ALO 97 p.), isosveitsinpaimenkoira Estimat Challenge, ohjaaja Sanna Karlsson (ALO 97 p.), entlebuchinpaimenkoira Swiss Secondos Bligg, ohjaaja Johanna Heiman (VOI 100 p.) ja appenzellinpaimenkoira Birke vom Weidensee, ohjaaja Jenni Berg (VOI 81 p.). Joukkueen yhteispistemäärä oli 294. Hopeaa saivat Lakeuden Agilityurheilijoita edustanut Lagun rally-tokoilijat ja pronssille ylsi Pop Dog Jyväskylästä.